जालंधर. एमएलआर को लेकर डॉ. बीएस जौहल और एडवोकेट कुलबीर सिंह मिन्हास के बीच विवाद के मामले में वीरवार को प्रदर्शन के दौरान सीनियर वकील सचदेवा द्वारा नर्सों पर अपमानजनक टिप्पणी के विरोध में नर्सों ने शुक्रवार को पुलिस कमिश्नर दफ्तर के सामने धरना दिया। नर्सों ने अभद्र टिप्पणी करने वाले एडवोकेट मनदीप सिंह सचदेवा का पुतला फूंककर नारेबाजी की।
लाला लाजपत राय इंस्टीट्यूट आॅफ नर्सिंग की प्रिंसिपल प्रमिला विसगन ने कहा कि जब तक एडवोकेट सचदेवा और उस समय मौके पर मौजूद वकील माफी नहीं मांगते, तब तक उनका विरोध जारी रहेगा। इस गंभीर मुद्दे पर आॅल इंडिया लेवल पर संघर्ष किया जाएगा और जरूरत पड़ने पर मेडिकल सेवाएं भी रोकी जाएंगी।
उन्होंने कहा कि पुलिस केस दर्ज कर एडवोकेट सचदेवा को गिरफ्तार करे। नर्सों ने पहले तहसील कांप्लेक्स के सामने धरना दिया, फिर मार्च निकालकर पुलिस कमिश्नर दफ्तर के सामने धरने पर बैठ गईं। करीब दो घंटे तक नर्सों ने वकीलों के खिलाफ नारेबाजी की। नवनीत कौर, सोनिया, पूनम पिंकी ने कहा कि जब अपमानजनक टिप्पणी की जा रही थी, तब मौके पर मौजूद महिला वकील भी मुस्कुरा रही थीं।
इससे ज्यादा शर्मनाक और क्या होगा। नर्सें मरीजों की सेवा के लिए दिन-रात काम करती हैं। अपने परिवारों से दूर रहती हैं। निजी कार्यक्रमों में भी शामिल नहीं हो पातीं पर आज इस प्रोफेशन को बदनाम किया जा रहा है। इस मुद्दे पर देश में नर्सिंग एसोसिएशनें एकजुट हैं। इसीबीच पैरा मेडिकल स्टाफ वेलफेयर एसोसिएशन ने नर्सों के संघर्ष में साथ देने का फैसला लिया है। एसोसिएशन के प्रधान तरसेम मसीह ने शुक्रवार शाम जारी बयान में कहा कि सीनियर एडवोकेट ने नर्सों का अपमान किया है।
न्याय दिलाने वाले एेसा करेंगे तो आम लोग कहां जाएंगे : प्रमिला
प्रिंसिपल प्रमिला विसगन ने कहा कि आज देश में हेल्थ की सबसे ज्यादा बात हो रही है लेकिन नर्सों पर वह लोग ऐसी टिप्पणियां कर रहे हैं जिन पर पब्लिक को न्याय दिलाने की जिम्मेदारी है। वकीलों का काम प्रोटेक्ट करना है। वकील ही ऐसा करेेंगे तो आम लोग कहां जाएंगे? किस से मदद मांगेंगे? वकीलों को चाहिए कि वो हर किसी को प्रोटेक्ट करने के िलए हमेशा सामने आए, लेकिन वो ऐसा नहीं कर रहे।
...इधर, डॉ. जौहल ने पेंडू मजदूर यूनियन से चल रहा विवाद सुलझाया
जालंधर | वकीलों से विवाद में फंसे जौहल अस्पताल के मालिक डॉ. बीएस जौहल ने पेंडू मजदूर यूनियन से विवाद सुलझा लिया है। पेंडू मजदूर यूनियन के प्रधान कश्मीर सिंह घुग्शोर और डॉ. बीएस जौहल के बीच देश भगत यादगार हाल में बातचीत हुई जिसके बाद मामला सुलझ गया। घुग्शोर ने कहा कि डॉ. जौहल ने माना कि यूनियन के एक मेंबर के इलाज के दौरान कुछ नाराजगी हुई थी। वह नहीं होनी चाहिए थी। घुग्शोर ने कहा कि अब मामला सुलझा गया है।
शनिवार और सोमवार को भी हड़ताल
एडवोकेट कुलबीर सिंह मिन्हास और जौहल अस्पताल के डॉक्टर बीएस जौहल के बीच चल रहे विवाद का हल 9वें दिन भी नहीं निकला। जिला बार एसोसिएशन के प्रधान बलदेव प्रकाश रल्ल ने कहा कि जब तक पुलिस डॉ. जौहल पर स्नैचिंग का केस और एडवोकेट मिन्हास पर दर्ज केस रद्द नहीं करती, तब तक बार हड़ताल पर रहेगी। शुक्रवार को हड़ताल पर रहे वकीलों ने शनिवार और सोमवार को भी हड़ताल का फैसला लिया है। इसीबीच दोनों पक्षों के बीच राजीनामा के प्रयास तेज हो गए हैं। उम्मीद जताई जा रही है कि दोनों पक्षों के बीच जल्द ही सहमति बन सकती है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva